CELEX: 
Language: ro
Date: 2022-06-16 00:00:00
Title: REGULAMENTUL DELEGAT (UE) / AL COMISIEI de modificare a Regulamentului (UE) 2021/2116 al Parlamentului European și al Consiliului în ceea ce privește plata avansurilor pentru anumite intervenții și măsuri de sprijin prevăzute în Regulamentele (UE) 2021/2115 și (UE) nr. 1308/2013 ale Parlamentului European și ale Consiliului

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 44 din Regulamentul (UE) 2021/2116 al Parlamentului European și al Consiliului din 2 decembrie 2021 privind finanțarea, gestionarea și monitorizarea politicii agricole comune
                  1
                prevede posibilitatea statelor membre de a plăti avansuri beneficiarilor anumitor măsuri de sprijin din cadrul PAC. În baza articolului 44 alineatul (4) din Regulamentul (UE) 2021/2116, Comisia este împuternicită să adopte acte delegate pentru a modifica acest articol prin adăugarea de norme care să le permită statelor membre să plătească avansuri în ceea ce privește intervențiile în anumite sectoare menționate în titlul III capitolul III din Regulamentul (UE) 2021/2115
                  2
                și în ceea ce privește anumite măsuri de reglementare sau de sprijinire a piețelor agricole, astfel cum sunt prevăzute în Regulamentul (UE) nr. 1308/2013
                  3
               , în vederea asigurării unei plăți coerente și nediscriminatorii a avansurilor.
            
            
               Pentru a asigura flexibilitatea în ceea ce privește gestiunea financiară și pentru a îmbunătăți eficacitatea intervențiilor în anumite sectoare menționate în titlul III capitolul III din Regulamentul (UE) 2021/2115 prin furnizarea de flux de numerar beneficiarilor, este important să li se ofere statelor membre posibilitatea de a plăti avansuri beneficiarilor. Acest lucru era deja posibil în temeiul Regulamentului (UE) nr. 1308/2013 în ceea ce privește organizațiile de producători din sectorul fructelor și legumelor care pun în aplicare programe operaționale, organizațiile de producători și organizațiile interprofesionale din sectorul uleiului de măsline și al măslinelor de masă care pun în aplicare programe naționale de sprijin și beneficiarii din sectorul vitivinicol care pun în aplicare măsuri în cadrul programelor naționale de sprijin pentru sectorul vitivinicol.
            
            
               Utilizarea unor astfel de avansuri pentru sectoarele respective ar trebui să fie extinsă inclusiv în temeiul Regulamentului (UE) 2021/2115 privind planurile strategice. În acest context, se impune ca normele să fie armonizate și extinse la toate sectoarele menționate la articolul 42 din Regulamentul (UE) 2021/2115, ceea ce înseamnă că plata avansurilor ar trebui să se aplice și în ceea ce privește apicultura, hameiul și sectoarele menționate la articolul 1 alineatul (2) literele (a)-(h), (k), (m), (o)-(t) și (w) din Regulamentul (UE) nr. 1308/2013, precum și sectoarele care acoperă produsele enumerate în anexa VI la Regulamentul (UE) 2021/2115.
            
            
               Schema de ajutoare pentru aprovizionarea instituțiilor de învățământ cu fructe și legume și cu lapte și produse lactate, prevăzută în partea II titlul I capitolul II secțiunea 1 din Regulamentul (UE) nr. 1308/2013 al Parlamentului European și al Consiliului
                  4
                nu le permite în prezent statelor membre să plătească avansuri. Având în vedere experiența dobândită și pentru a asigura flexibilitatea în ceea ce privește gestiunea financiară și pentru a preveni dificultățile legate de fluxul de numerar întâmpinate de solicitanții de ajutor, este oportun ca statele membre să aibă posibilitatea de a plăti avansuri sub rezerva condițiilor specifice stabilite în temeiul articolului 44 alineatul (5) din Regulamentul (UE) 2021/2116. Având în vedere că administrarea și punerea în aplicare a acestei scheme de ajutoare se bazează pe anii școlari, data de începere fiind 1 august a fiecărui an calendaristic, sistemul plăților în avans ar trebui să se aplice începând cu anul școlar 2023/2024 (1 august 2023).
            
            
               Pe baza împuternicirii prevăzute la articolul 44 alineatul (4) din Regulamentul (UE) 2021/2116, Comisia propune modificarea articolului 44 din Regulamentul (UE) 2021/2116 pentru a include posibilitatea ca statele membre să acorde plăți în avans în ceea ce privește intervențiile din sectoarele enumerate la articolul 42 din Regulamentul (UE) 2021/2115, schema de ajutoare prevăzută în partea II titlul I capitolul II secțiunea 1 din Regulamentul (UE) nr. 1308/2013 și măsurile excepționale de sprijinire a piețelor agricole și în vederea luării măsurilor necesare pentru a soluționa probleme specifice în caz de urgență, adoptate în temeiul articolelor 219, 220 și 221 din Regulamentul (UE) nr. 1308/2013.
            
            
               2.CONSULTĂRI ÎNAINTEA ADOPTĂRII ACTULUI
            
            
               În cadrul grupului de experți pentru piețele agricole instituit în temeiul Regulamentului (UE) nr. 1308/2013 au avut loc consultări care au implicat experți din toate cele 27 de state membre, mai precis în cursul reuniunii din 15 februarie 2022. În cursul acestei reuniuni a avut loc o prezentare a ideilor Comisiei cu privire la domeniul de aplicare al actului delegat și la modificările care trebuie aduse articolului 44 din Regulamentul delegat (UE) 2021/2116 al Comisiei, precum și un schimb de opinii cu experții. Actul delegat a fost apoi îmbunătățit ținându-se seama de observațiile și comentariile experților. În cele din urmă, actul delegat a fost publicat în perioada 25 aprilie-23 mai 2022 pe site-ul Europa, pentru consultare publică. A fost primită o singură contribuție, cu observații care nu se referă la acest act, ci la Regulamentul delegat (UE) 2022/127. În plus, plățile parțiale nu fac obiectul prezentului act delegat. Nimic nu împiedică statele membre să acorde plăți parțiale beneficiarilor sectoriali în conformitate cu normele naționale.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat modifică articolul 44 din Regulamentul (UE) 2021/2116 în ceea ce privește posibilitatea ca statele membre să acorde plăți în avans pentru intervențiile din sectoarele enumerate la articolul 42 din Regulamentul (UE) 2021/2115, schema de ajutoare din partea II titlul I capitolul II secțiunea 1 din Regulamentul (UE) nr. 1308/2013 și măsurile excepționale de sprijinire a piețelor agricole adoptate în temeiul articolelor 219, 220 și 221 din Regulamentul (UE) nr. 1308/2013.
            
            
               REGULAMENTUL DELEGAT (UE) …/… AL COMISIEI
            
            
               din 16.6.2022
            
            
               de modificare a Regulamentului (UE) 2021/2116 al Parlamentului European și al Consiliului în ceea ce privește plata avansurilor pentru anumite intervenții și măsuri de sprijin prevăzute în Regulamentele (UE) 2021/2115 și (UE) nr. 1308/2013 ale Parlamentului European și ale Consiliului
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2021/2116 al Parlamentului European și al Consiliului din 2 decembrie 2021 privind finanțarea, gestionarea și monitorizarea politicii agricole comune și de abrogare a Regulamentului (UE) nr. 1306/2013
                  5
               , în special articolul 44 alineatul (4),
            
            
               întrucât:
            
            
               (1)Articolul 44 din Regulamentul (UE) 2021/2116 prevede posibilitatea ca statele membre să plătească avansuri beneficiarilor pentru anumite intervenții și alte măsuri de sprijin. Regulamentul (UE) nr. 1308/2013 al Parlamentului European și al Consiliului
                  6
                prevede deja această posibilitate, dar numai pentru intervenții în sectorul fructelor și legumelor, al vinului, al uleiului de măsline și al măslinelor de masă. 
            
         
         
            
               (2)Pentru a se asigura plata coerentă și nediscriminatorie a avansurilor, posibilitatea de a plăti avansuri ar trebui extinsă la toate intervențiile menționate în titlul III capitolul III din Regulamentul (UE) 2021/2115 al Parlamentului European și al Consiliului
                  7
               .
            
            
               (3)Din același motiv, posibilitatea statelor membre de a plăti avansuri ar trebui extinsă la schema de ajutoare pentru aprovizionarea instituțiilor de învățământ cu fructe și legume și cu lapte și produse lactate prevăzută în partea II titlul I capitolul II secțiunea 1 din Regulamentul (UE) nr. 1308/2013. Plata avansurilor respective ar trebui să facă obiectul condițiilor specifice stabilite în temeiul articolului 44 alineatul (5) din Regulamentul (UE) 2021/2116. Având în vedere că administrarea și punerea în aplicare a schemei de ajutoare respective se bazează pe anii școlari, astfel cum sunt definiți la articolul 1 alineatul (2) din Regulamentul de punere în aplicare (UE) 2017/39 al Comisiei
                  8
               , sistemul de plăți în avans ar trebui să se aplice ajutoarelor pentru anul școlar 2023/2024 și pentru anii școlari următori.
            
            
               (4)Măsurile excepționale de sprijinire a piețelor agricole în conformitate cu articolele 219-221 din Regulamentul (UE) nr. 1308/2013 vizează soluționarea unor probleme sau perturbări specifice ale pieței. Aceste măsuri excepționale pot lua forma unui sprijin financiar extraordinar și temporar din partea Uniunii pentru sectoarele afectate. Normele actuale nu le permit statelor membre să plătească avansuri din acest sprijin. Cu toate acestea, experiența arată că măsurile excepționale de sprijinire a pieței trebuie să aibă efect imediat pentru a se evita deteriorarea iremediabilă a pieței. Este așadar oportun să li se permită statelor membre să plătească avansuri beneficiarilor acestor măsuri excepționale de sprijinire a pieței, sub rezerva condițiilor specifice stabilite în temeiul articolului 44 alineatul (5) din Regulamentul (UE) 2021/2116.
            
            
               (5)Prin urmare, este necesar ca Regulamentul (UE) 2021/2116 să fie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 44 din Regulamentul (UE) 2021/2116 se introduc următoarele alineate (3a), (3b) și (3c):
            
            
               „(3a) Statele membre pot decide să plătească avansuri beneficiarilor intervențiilor menționate la titlul III capitolul III din Regulamentul (UE) 2021/2115, sub rezerva condițiilor specifice stabilite în temeiul alineatului (5).
            
            
               (3b) Statele membre pot decide să plătească avansuri în cadrul schemei de ajutoare prevăzute în partea II titlul I capitolul II secțiunea 1 din Regulamentul (UE) nr. 1308/2013 în ceea ce privește ajutoarele pentru anul școlar 2023-2024 și anii școlari următori, sub rezerva condițiilor specifice stabilite în temeiul alineatului (5).
            
            
               (3c) Statele membre pot decide să plătească avansuri beneficiarilor măsurilor de sprijinire a piețelor agricole adoptate în temeiul articolelor 219, 220 și 221 din Regulamentul (UE) 1308/2013, sub rezerva condițiilor specifice stabilite în temeiul alineatului (5).”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 16.6.2022
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 435, 6.12.2021, p. 187.
               
               
                  
                     (2)
                  
                        Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 (JO L 435, 6.12.2021, p. 1).
               
               
                  
                     (3)
                  
                        Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
               
               
                  
                     (4)
                  
                        Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
               
               
                  
                     (5)
                  
                        JO L 435, 6.12.2021, p. 187.
               
               
                  
                     (6)
                  
                        Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
               
               
                  
                     (7)
                  
                        Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr. 1305/2013 și (UE) nr. 1307/2013 (JO L 435, 6.12.2021, p. 1).
               
               
                  
                     (8)
                  
                        Regulamentul de punere în aplicare (UE) 2017/39 al Comisiei din 3 noiembrie 2016 privind normele de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ (JO L 5, 10.1.2017, p. 1).